A világ aggódik a gázai események miatt, s nem örül a követségáthelyezésnek
Izraelt és az USA-t leszámítva nem sokan örülnek annak, hogy Donald Trump amerikai elnök döntése alapján Tel-Avivból Jeruzsálembe helyezték át az Egyesült Államok nagykövetségét. A költöztetés napján kitört erőszakban már több mint félszázan haltak meg, s a nyugati hatalmak Izraeltől és a palesztinoktól is önmérsékletet kérnek.
Míg Donald Trump szerint a követség áthelyezése s Jeruzsálem Izrael fővárosaként való elismerése a realitások tudomásul vételét jelenti, António Guterres ENSZ-főtitkár azt mondta, Trump álláspontja veszélybe sodorja az izraeliek és palesztinok közötti béke esélyeit. „Jeruzsálem végleges státusát a két fél közvetlen tárgyalásaival kell meghatározni, s a rendezési folyamatban figyelembe kell venni az izraeliek és a palesztinok legitim érdekeit” – közölte a világszervezet első embere.

Az EU kül- és biztonságpolitikai főképviselője, Federica Mogherini úgy vélekedett, a követség áthelyezésének nagyon súlyos káros következményei lehetnek. „Nagyon törékeny a helyzet, s Trump bejelentése a jelenleginél is sötétebb időkbe taszíthatja a világot” – mondta a diplomata.
Emmanuel Macron sajnálatosnak nevezte az USA döntését, és az erőszak beszüntetését kérte Izraeltől és a palesztinoktól, Angela Merkel német kancellár pedig azt hangsúlyozta, Berlin azért nem támogatja a washingtoni döntést, mert Jeruzsálem státusának meghatározásához a két fél egyetértésére van szükség.

„Nem segíti a térség békéjének megteremtését” – mondta Trump döntéséről Theresa May brit kormányfő, s hozzátette: a brit nagykövetség Tel-Avivban van és ott is marad.

  „Összhangban az ENSZ Biztonsági Tanácsának a döntésével, Kelet-Jeruzsálemet a megszállt palesztin területek részének tekintjük”

– tette hozzá.

Benjamin Netanjahu izraeli kormányfő szerint a nagykövetség áthelyezésével komoly lépést tett a térség a béke felé. „Nem lehet olyan béke, amely nem Izrael fővárosaként határozza meg Jeruzsálemet” – magyarázta a kormányfő, aki beszédet is mondott az amerikai nagykövetség jeruzsálemi épületének megnyitása alkalmából.A költöztetést úgy időzítették, hogy az egybeesik Izrael megalapításának a hetvenedik évfordulójával.

Izrael szörnyű mészárlást követ el a Gázai övezetnél - reagált hétfőn a ciszjordániai Rámalláhban a Palesztin Nemzeti Hatóság arra, hogy az övezet határánál izraeli katonák lövéseitől - a gázai egészségügyi hatóságok szerint – több mint ötven palesztin tüntető meghalt és több száz megsebesült.
Juszuf al-Mahmúd, a palesztin kormány szóvivője közleményében "azonnali nemzetközi közbelépést" követelt annak érdekében, hogy "véget vessenek a megszálló izraeli erők által hősi népünk ellen Gázában elkövetett mészárlásnak".

Mahmúd Abbasz palesztin elnök szerint viszont a követség áthelyezésével az USA lemondott közvetítői jogáról, mert nyíltan a konfliktus egyik résztvevőjének oldalára állt. „Ezek az elítélendő és elfogadhatatlan lépések szándékosan ássák alá a béke erőfeszítéseket. Jeruzsálem a palesztin állam örök fővárosa” – mondta a politikus.

Kína és Oroszország is hibának nevezte az amerikai nagykövetség Jeruzsálembe költöztetését, Oroszország negatívan viszonyul ahhoz, hogy az Egyesült Államok Jeruzsálembe költöztette át nagykövetségét, amivel nemzetközi megállapodások revízióját hajtotta végre - jelentette ki Szergej Lavrov orosz külügyminiszter, miután hétfőn Moszkvában fogadta egyiptomi hivatali partnerét, Számeh Sukrit.

Az orosz diplomácia vezetője hangsúlyozta, hogy a palesztin-izraeli rendezés kérdéseit kizárólag a konfliktusban érintett felek vezetői közötti közvetlen párbeszéd útján lehet megoldani. Hozzátette: Moszkva ezt az álláspontját az izraeli vezetéssel való minden kapcsolatfelvétel során kifejezésre juttatta, és többször is felajánlotta, hogy orosz területen kezdődjenek direkt tárgyalások a felek között.

A jeruzsálemi amerikai követség megnyitása nyomán kiújult konfliktus további fejleményeiről itt olvashatnak.
izraeli-palesztin konfliktus Jeruzsálem Izrael nagykövetség áthelyezése USA Trump erőszak